b"\n_START_ARTICLE_\nDiafonia\n_START_PARAGRAPH_\nEn telecomunicacions, es diu que entre dos circuits existeix diafonia, denominada en angl\xc3\xa8s Crosstalk (XT), quan una part dels senyals presents en un d'aquests, dit circuit pertorbador, apareix en l'altre, anomenat circuit pertorbat._NEWLINE_La diafonia, en el cas de cables de parell trenat es presenta generalment a causa d'acoblaments magn\xc3\xa8tics entre els elements que componen els circuits pertorbador i pertorbat o a conseq\xc3\xbc\xc3\xa8ncia de desequilibris d'admit\xc3\xa0ncia entre els fils d'ambd\xc3\xb3s circuits._NEWLINE_La diafonia es mesura com l'atenuaci\xc3\xb3 que existeix entre el circuit pertorbador i el pertorbat, per aix\xc3\xb2 tamb\xc3\xa9 se'n diu atenuaci\xc3\xb3 de diafonia.\n_START_SECTION_\nIntel\xc2\xb7ligibilitat de la diafonia\n_START_PARAGRAPH_\nSegons com siguin percebuts els senyals pertorbadors, generats en un circuit a conseq\xc3\xbc\xc3\xa8ncia de la diafonia, aquests poden ser intel\xc2\xb7ligibles o no intel\xc2\xb7ligibles._NEWLINE_Com el mateix terme indica, la diafonia intel\xc2\xb7ligible \xc3\xa9s aquella en qu\xc3\xa8 en el circuit pertorbat s'escolta i s'ent\xc3\xa9n la conversa que es cursa pel circuit pertorbador._NEWLINE_A banda de la interfer\xc3\xa8ncia en si i la conseg\xc3\xbcent p\xc3\xa8rdua de qualitat, aquest tipus de diafonia \xc3\xa9s altament perill\xc3\xb3s, ja que suposa un risc per la confidencialitat en les comunicacions que les empreses operadores de telefonia estan obligades a protegir, pel que es recomana per la UIT que la difer\xc3\xa8ncia entre el nivell del senyal \xc3\xbatil i el nivell de la diafonia entre els diversos parells d'un mateix cable no pot ser inferior a 58 dB per al 90% de les combinacions de dos circuits i de 52 dB per a la totalitat de les combinacions._NEWLINE_Hi ha casos en qu\xc3\xa8 la diafonia \xc3\xa9s inintel\xc2\xb7ligible, la qual cosa fa que en el circuit pertorbat nom\xc3\xa9s es percebi com un soroll afegit. Aix\xc3\xb2 succeeix quan la natura dels senyals transmesos per ambd\xc3\xb3s circuits s\xc3\xb3n diferents, per exemple: anal\xc3\xb2gic en un i digital en l'altre o quan s'utilitza la multiplexaci\xc3\xb3 per divisi\xc3\xb3 de freq\xc3\xbc\xc3\xa8ncia i no coincideixen les portadores dels sistemes de transmissi\xc3\xb3 emprats en cada un dels circuits._NEWLINE_De fet, en l'\xc3\xa8poca en qu\xc3\xa8 aquest tipus de multiplexaci\xc3\xb3 era \xc3\xa0mpliament utilitzat, es recorria a disposar de diverses versions d'un mateix sistema amb les portadores despla\xc3\xa7ades 1 o 2 kHz un respecte a un altre, la qual cosa feia que la diafonia fos sempre inintel\xc2\xb7ligible._NEWLINE_En el cas de senyals digitals en ambd\xc3\xb3s circuits, l'objectiu \xc3\xa9s que la diafonia es mantingui dintre d'uns limits tals que el senyal interferent no pugui ser reconegut com a senyal \xc3\xbatil en el receptor del sistema pertorbat.\n_START_SECTION_\nTelediafonia i paradiafonia\n_START_PARAGRAPH_\nPer a la mesura de la diafonia s'envia un senyal, d'un nivell de tensi\xc3\xb3 conegut, pel circuit pertorbador i es mesura el nivell de tensi\xc3\xb3 rebut en el circuit pertorbat. Segons on es realitzi la mesura en el circuit pertorbat obtindrem valors diferents. Aix\xc3\xad doncs parlarem de paradiafonia quan la mesura es faci en l'extrem proper i telediafonia quan la mesura es faci en l'extrem lluny\xc3\xa0.\n_START_SECTION_\nTelediafonia\n_START_PARAGRAPH_\nLa disposici\xc3\xb3 dels elements per a la mesura de la telediafonia, denominada en angl\xc3\xa8s Far end crosstalk (FEXT), es mostra a la Figura 1, on es pot veure com en el Circuit 1 tenim un generador, que envia un senyal de nivel V\xe2\x82\x81, en un extrem, mentre que l'altre extrem est\xc3\xa0 acabat amb una imped\xc3\xa0ncia Zc igual a la imped\xc3\xa0ncia caracter\xc3\xadstica del circuit._NEWLINE_El Circuit 2, est\xc3\xa0 carregat en l'extrem emissor amb Zc i en l'extrem lluny\xc3\xa0 tenim un mesurador de nivell (R) en el que es mesura un cert nivell de senyal V\xe2\x82\x82 corresponent a la diafonia. _NEWLINE_De la relaci\xc3\xb3 en decibels existent entre V\xe2\x82\x81 i V\xe2\x82\x82 se'n diu atenuaci\xc3\xb3 de telediafonia (\xce\xb1\xe2\x82\x9c) i el seu valor el podem expressar com:\n_START_SECTION_\nParadiafonia\n_START_PARAGRAPH_\nLa disposici\xc3\xb3 dels elements per a la mesura de la paradiafonia, anomenada en angl\xc3\xa8s Near end crosstalk (NEXT), es mostra en la Figura 2, en la qual apareixen ambd\xc3\xb3s circuits acabats en la seva imped\xc3\xa0ncia caracter\xc3\xadstica Zc en l'extrem lluny\xc3\xa0, mentre que en l'extrem proper l'emissor es troba connectat al Circuit 1 i l'aparell de mesura en el Circuit 2._NEWLINE_De la relaci\xc3\xb3 en decibels existent entre V\xe2\x82\x81 i V\xe2\x82\x82 se'n diu atenuaci\xc3\xb3 de paradiafonia (\xce\xb1\xe2\x82\x9a), i el seu valor el podem expressar com:"